**ELŐTERJESZTÉS**

**Szombathely Megyei Jogú Város Közgyűlésének**

**2022. március 31-i ülésére**

**Javaslat** **a Szombathely Megyei Jogú Város területén végzett távhőszolgáltatásról szóló 8/2013. (III. 6.) önkormányzati rendelet módosítására**

A Szombathelyi Távhőszolgáltató 2022. március 9-én kezdeményezte a Szombathely Megyei Jogú Város területén végzett távhőszolgáltatásról szóló 8/2013. (III. 6.) önkormányzati rendelet módosítását.

A rendeletmódosítás lényegi elemei az alábbiak szerint foglalhatók össze:

* A távhőszolgáltatásról szóló 2005. évi XIII. törvénynek megfelelően az alábbi kifejezések kerülnek a rendeletmódosítással pontosításra:
* „közüzemi szerződés” helyett a „közszolgáltatási szerződés”,
* „költségosztó” helyett a „költségmegosztó”.
* A rendeletmódosítás egyenletes számlázás tekintetében lehetőséget biztosít a felhasználónak, hogy az egyenletes számlázás alapját szolgáló hőmennyiséget meghatározhassa, és a távhőszolgáltató által megállapított hőmennyiségtől eltérjen (1.§ és 7.§ (10) bekezdés).
* A távhőszolgálató, az önkormányzati ingatlanok bérlői által felhalmozott díjhátralékok hatékonyabb kezelése, és növekedésének megállítása érdekében a módosítás hatályba lépését követően az alábbiak szerint működik együtt a szociális szolgáltatóval (Pálos Károly Szociális Szolgáltató Központ és Gyermekjóléti Szolgálat):

Az együttműködés keretében a távhőszolgáltató átadja a szociális szolgáltató részére a legalább 3 havi díjhátralékot felhalmozó díjfizetők azonosításához szükséges személyes adatokat (név, születési idő, lakcím, tartozás összege), amely alapján a szociális szolgáltató megkeresi a felhasználót (díjfizetőt), aki köteles vele együttműködni a hátralék rendezése érdekében.

A hátralékkezelési folyamat a módosításnak köszönhetően a jelenlegi – szerződésen alapuló - együttműködésen túl kibővül azzal, hogy a távhőszolgáltató jelzése alapján a szociális szolgáltató egyedileg felkeresi az adósokat, aktívan segítve ezzel a tartozások rendezését. A módosításra az adatkezelés/adattovábbítás jogalapjának megteremtése okán van szükség.

* A rendeletnek a költségmegosztós elszámolási számla halasztásáról szóló 9.§ (3) bekezdésében rögzítésre kerül, hogy a fizetési halasztás legfeljebb a halasztással érintett számla fizetési határidejének napjától számított 90 napig adható. Fizetési halasztás esetén a határidő utolsó napjáig nyilatkoznia kell a felhasználónak a távhőszolgáltató felé a költségmegosztós eljárás eredményéről.

Az előterjesztés mellékletét képezi az előzetes hatásvizsgálat és az indokolás.

Kérem a Tisztelt Közgyűlést, hogy az előterjesztést megtárgyalni, a rendeletmódosítást elfogadni szíveskedjék.

**Szombathely, 2022. március 24.**

**/: Dr. Nemény András :/**